เวลากินข้าวเสร็จจะมีอาการแสบร้อนตรงหัวใจ หรือ เวลานอนก็จะแสบร้อนตรงหัวใจ ต้องรักษายังไงครับ
สวัสดีค่ะ อาการแสบร้อนตรงบริเวณหัวใจ ซึ่งคือช่องทรวงอกด้านซ้าย น่าจะเกิดจากโรคกรดไหลย้อน ได้ ซึ่งจะทำให้มีอาการแสบร้อนกลางอก หรืออาจค่อนไปทางซ้ายได้ หรือมีแน่นหน้าอกร่วมด้วย นอกจากนี้ ก็จะมีน้ำรสเปรี้ยวหรือขมในคอ หรือเจ็บคอ ระคายเคืองคอ และอาจมีอาการอาหารไม่ย่อย อิ่มเร็ว เรอบ่อย คลื่นไส้ อาเจียน เป็นต้นนอกจากนี้ อาจเกิดจากโรคหลอดเลือดหัวใจตีบ แต่จะมีอาการแน่นหน้าอก เจ็บหน้าอก มากกว่าอาการแสบร้อน และมักมีอาการเหนื่อยร่วมด้วย อีกทั้งอาการจะเกิดเมื่อออกแรงทำงาน และจะดีขึ้นเมื่อได้พัก ดังนั้น หากอาการเกิดขึ้นขณะที่นอนอยู่ จึงไม่น่าใช่สาเหตุค่ะดังนั้น ในเบื้องต้น แนะนำให้ดูแลรักษาแบบโรคกระเพาะอาหารและกรดไหลย้อนไปก่อน เช่น การเลือกทานอาหารที่ย่อยง่าย ไม่ทานอาหารที่มีไขมันสูง เช่น อาหารทอดต่างๆ อาหารผัด ไม่ทานอาหารรสจัด ไม่ทานเผ็ด ควรเคี้ยวช้าๆ ให้ละเอียด ไม่ทานและกลืนเร็ว ไม่ทานอาหารครั้งละปริมาณมากเกินไป ไม่ดื่มน้ำอัดลม อัดแก๊สต่างๆ รวมถึงชา กาแฟ โกโก้ แอลกอฮอล์ และไม่ควรทานอาหารก่อนนอนภายใน 2 ชั่วโมง ทั้งนี้ หากเป็นหลังอาหารมื้อเย็น แนะนำควรเว้นระยะห่างไปอย่างน้อย 3-4 ชั่วโมง และห้ามทานยาแก้ปวดในกลุ่ม NSAIDs เช่น แก้ปวดเมื่อย ปวดข้อ เป็นต้นแต่หากอาการยังไม่ดีขึ้น รุนแรงขึ้น ก็ควรไปพบแพทย์เพื่อตรวจรักษาค่ะ